**ПРАВИЛНО ИЗГОВАРАЊЕ РЕЧЕНИЦА**

 Обратите пажњу на истакнуте речи у следећим примерима.

1. **Нађа** је јуче поклонила мами цвеће.

2. Нађа је **јуче** поклонила мами цвеће.

3. Нађа је јуче **поклонила** мами цвеће.

4. Нађа је јуче поклонила **мами** цвеће.

5. Нађа је јуче поклонила мами **цвеће**.

 Приметили сте да је у првој реченици наглашено КО је поклонио цвеће – НАЂА (а не неко други), у другој је истакнуто КАДА – ЈУЧЕ (а не прекјуче...), у трећој је важно ШТА је учинила – ПОКЛОНИЛА ЈЕ (а не позајмила), у четвртој КОМЕ – МАМИ (а не баки, тетки...) и у петој ШТА је поклонила – ЦВЕЋЕ (а не чоколаду, бомбоњеру...).

 Закључујемо да се наглашава она реч која је носилац информације (обавештења).

* **Посебно истицање речи у реченици назива се РЕЧЕНИЧНА ИНТОНАЦИЈА.**

 Изговорите гласно следеће реченице водећи рачуна о знацима интерпункције.

* Вечерас нам долазе гости.
* Вечерас нам долазе гости?

Прва реченица је по значењу \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, а друга \_\_\_\_\_\_\_\_\_\_\_\_\_\_\_\_\_\_\_\_\_\_\_.

У обавештајној реченици тон се спушта, а у упитној тон расте.

Прочитајте наредне реченице на различите начине, као обавештење и као питање:

* Мара је изгубила телефон. Мара је изгубила телефон?
* Сутра немамо тренинг. Сутра немамо тренинг?
* Милан није научио песму. Милан није научио песму?
* **Начин изговарања реченице у зависности од тога да ли се тон спушта или расте назива се РЕЧЕНИЧНА МЕЛОДИЈА.**

 За правилно изговарање реченица велики значај имају **паузе.** Оне се у писању обележавају **запетама.**

Прочитајте следеће реченице, али обратите пажњу на паузе.

* Да ли си научио биологију или историју?
* Биологију не, историју. Научио је\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Биологију, не историју. Научио је\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Закључујемо да значење реченице зависи од паузе.

**Задаци за вежбање:**

**1.** У зависности од питања датог поред реченице, обележи у њој која је реч наглашена.

А) Тања је завршила курс шпанског језика. (Ко је завршио курс?)

Б) Тања је завршила курс шпанског језика. (Шта је Тања завршила?)

В) Тања је завршила курс шпанског језика. (Курс ког језика је Тања завршила?)

**2.** Стави запете тамо где је потребно.

 Марија моја рођака живи у Новом Саду али често проводи време у Београду. Када дође код мене забављамо се и уживамо. Нас две иако нисмо рођене сестре веома личимо.